Neuvoston lausunto,

annettu 12 päivänä helmikuuta 2001,

Tanskan tarkistetusta lähentymisohjelmasta vuosiksi 2000-2005

(2001/C 77/04)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 9 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ON ANTANUT TÄMÄN LAUSUNNON:

Neuvosto tarkasteli 12 päivänä helmikuuta 2001 Tanskan tarkistettua lähentymisohjelmaa, joka kattaa vuodet 2000-2005. Tarkistetussa lähentymisohjelmassa ennustetaan julkisen talouden olevan yli 2,6-2,9 prosenttia ylijäämäinen suhteessa BKT:hen koko ohjelmakaudella. Julkisen talouden bruttovelan ennustetaan edelleen vähenevän 34 prosenttiin suhteessa BKT:hen vuonna 2005. Vuonna 2000 julkisen talouden ylijäämä osoittautui suuremmaksi kuin aiemmin ennustettiin: se oli 2,7 prosenttia suhteessa BKT:hen, mikä selittyi pääosin odotettua voimakkaammalla kasvulla.

Tarkistetun ohjelman makrotaloudellisessa skenaariossa oletetaan kokonaistuotannon kasvun, jota vuonna 2000 tarkistettiin ylöspäin 2,4 prosenttiin, hidastuvan noin 1,7 prosenttiin vuodessa vuosina 2001-2005. Neuvosto toteaa, että tässä kasvuskenaariossa on edellistä tarkistusta alhaisemmat luvut ja että ohjelmassa tuottavuuden kasvusta esitetyt oletukset ovat maltillisia kansainvälisesti vertailtaessa. Koska Tanskan talous on kehittynyt voimakkaasti viime vuosina, laiteinvestoinnit ovat olleet suuria ja rakenneuudistuksia on toteutettu, voidaan odottaa jonkin verran voimakkaampaa kasvua ja tuottavuuskehitystä. Lisäksi näin maltillinen tuottavuuden kasvu voisi merkitä, että Tanskan yritykset menettäisivät edelleen kustannuskilpailukykyään, jos palkkojen suhteellinen nousu on taas liian suuri.

Inflaatio alkoi kiihtyä vuonna 1999 ja pysyi melko nopeana vuonna 2000. Tarkistetussa ohjelmassa odotetaan inflaation hidastuvan vähitellen vuoteen 2002 mennessä. Ulkoisesta toimintaympäristöstä johtuvan hintojen nousun oletetaan vaimenevan ja palkkojen nousun kääntyvän hieman maltillisemmaksi, kun kotimaisen kysynnän kasvu heikkenee. Neuvosto katsoo, että tarkistetun ohjelman inflaatioennuste näyttää mahdolliselta, mutta se muistuttaa suosituksestaan, että Tanskan hallituksen tulee ryhtyä jatkotoimiin, jos ilmenee merkittäviä poikkeamia ylöspäin(2) mukaan lukien budjettipoikkeamat. Tämä on tärkeää jo siksi, että ERM2:n jäsenyys selvästi rajoittaa mahdollisuuksia käsitellä inflaatiopaineita rahapoliittisin keinoin.

Neuvosto toteaa tyytyväisenä, että Tanska täyttää edelleen pitkiä korkoja koskevan lähentymiskriteerin ja että sen kruunun kurssi suhteessa euroon on ollut vakaa myös 28 päivänä syyskuuta 2000 pidetyn kansanäänestyksen jälkeen.

Julkisen talouden osalta neuvosto pitää oikeana, että Tanskan viranomaiset pyrkivät edelleen suuriin julkisen talouden ylijäämiin. Tanska täyttää siten edelleen selvästi vakaus- ja kasvusopimuksen vaatimuksen, että rahoitusaseman on oltava lähellä tasapainoa tai ylijäämäinen koko ohjelmakauden ajan.

Ohjelman aiemmassa tarkistuksessa kaavailtua julkisen talouden vakauttamisstrategiaa jatketaan pääosin sellaisenaan, jolloin menot ilman korkomenoja suhteessa BKT:hen ja verorasitus alenevat ohjelmakaudella. Tarkistetussa ohjelmassa ennustetaan kuitenkin vuodeksi 2001 pientä lisäystä sekä menoissa ilman korkomenoja että verorasituksessa. Neuvosto olisi mieluummin nähnyt, että kumpikin suhdeluku olisi laskenut keskeytyksittä.

Neuvosto kehottaa kaikkia julkisen hallinnon tasoja pyrkimään julkisen kulutuksen reaalivähennyksessä tavoitteeseen, joka on 1 prosentti vuodessa. Lisäksi paikallis- ja aluehallinnon odotetaan korottavan veroja vuonna 2001 selvästi keskushallinnon kanssa sopimaansa enemmän. Näillä keskus-, alue- ja paikallishallinnon sopimuksilla pyritään rajoittamaan julkisen kulutuksen ja verojen nostamista, mutta koska sovitut tavoitteet on aiemmin usein ylitetty, neuvosto kehottaa Tanskan hallitusta lujittamaan talouspolitiikan laajojen suuntaviivojen mukaisesti institutionaalista kehystä, jotta tulevaisuudessa vältettäisiin lipsumiset.

Neuvosto on tyytyväinen siitä, että Tanskan viranomaiset jatkavat kunnianhimoisesti bruttovelan huomattavaa alentamista suhteessa BKT:hen, minkä tarkoituksena on varautua väestön ikääntymisestä tulevaisuudessa aiheutuvaan taloudelliseen rasitukseen. Tarkistetussa ohjelmassa pitkän aikavälin kestävyyteen kiinnitetty huomio on tervetullutta, ja neuvosto rohkaisee Tanskan hallitusta jatkamaan ponnistuksiaan valmistautuakseen huolehtimaan ikääntyvästä väestöstä.

Neuvosto kehottaa Tanskan viranomaisia pitämään rakenneuudistukset poliittisen ohjelmansa kärkisijoilla. Erityisesti ponnistukset työvoiman tarjonnan lisäämiseksi voivat osoittautua tarpeellisiksi. Sen vuoksi neuvosto kannustaa viranomaisia harkitsemaan työtulon verotuksen keventämistä myös vuodeksi 2002 suunnitellun veronalennuksen jälkeen. Koska Tanskan talous näyttää tällä hetkellä toimivan hieman potentiaaliaan korkeammalla tasolla, verojen alentamisen vaikutuksia tulisi kuitenkin tasoittaa vastaavilla finanssitoimilla, jotta ylikuumenemisen vaaraa ei entisestään lisättäisi.

(1) EYVL L 209, 2.8.1997, s. 1.

(2) Neuvoston lausunto Tanskan lähentymisohjelmasta vuosiksi 1999-2005, annettu 28 päivänä helmikuuta 2000.